ຂະ​ບວນ​ລົດ​ທະ​ຫານ ສະ​ຫະ​ລັດ ຖືກ​ໂຈມ​ຕີ​ ໂດຍທະ​ຫານ​ບ້ານ ທີ່ສະ​ໜັບ​ສະ​ໜູນ​ ລັດ​ຖະ​ບານ ຊີ​ເຣຍ
ສື່ມວນ​ຊົນ​ລັດ​ຖະບານ ແລະ ທ້ອງ​ຖິ່ນ​ໄດ້​ກ່າວ​ວ່າ ຄົນ​ນຶ່ງ​ໄດ້​ເສຍ​ຊີ​ວິດ​ໃນ​ການ​ຍິງ​ກັນ ​ໃນ​ເຫດ​ການ​ດັ່ງ​ກ່າວ.
ຂະບວນລົດທະຫານ ສະຫະລັດ ຂະບວນນຶ່ງ ໄດ້ຖືກໂຈມຕີໃນວັນພຸດວານນີ້ ໂດຍນັກຮົບທະຫານບ້ານ ທີ່ສະໜັບສະໜູນລັດຖະບານ ຊີເຣຍ ໃນພາກຕາເວັນອອກສຽງເໜືອຂອງ ຊີເຣຍ, ອີງຕາມແຫຼ່ງຂ່າວໃນທ້ອງຖິ່ນ ແລະຄຳຖະແຫຼງຂອງ ບັນດາເຈົ້າໜ້າທີ່ ສະຫະລັດ ເຫດການດັ່ງກ່າວໄດ້ເກີດຂຶ້ນໃນບ້ານແຫ່ງນຶ່ງໃກ້ກັບເມືອງ ກາມິສລີ ທີ່ຕັ້ງຢູ່ພາກຕາເວັນອອກສຽງເໜືອນັ້ນ ກຳລັງປະສົມທີ່ນຳພາໂດຍ ສະຫະລັດ ທີ່ກຳລັງຕໍ່ສູ້ກັບກຸ່ມກໍ່ການຮ້າຍລັດອິສລາມໄດ້ກ່າວວ່າ ກອງທະຫານຂອງເຂົາເຈົ້າໄດ້ເລີ່ມຍິງປືນຢູ່ດ່ານກວດກາແຫ່ງນຶ່ງທີ່ຖືກຄວບຄຸມໂດຍກອງກຳລັງລັດຖະບານ ຊີເຣຍ ໃກ້ກັບເມືອງ ກາມິສລີ ຫຼັງຈາກເຂົາເຈົ້າໄດ້ຖືກໂຈມຕີດ້ວຍອາວຸດຂະໜາດນ້ອຍ ພັນເອກ ໄມລສ໌ ບີ ແຄກກິນສ໌ (Myles B Caggins), ໂຄສົກຂອງກຳລັງປະສົມ ໄດ້ກ່າວໃນຖະແຫຼງການສະບັບນຶ່ງວ່າ “ໃນການປ້ອງກັນຕົນເອງນັ້ນ, ກອງທະຫານກຳລັງປະສົມໄດ້ທຳການຍິງຕອບໂຕ້ ສະຖານະການແມ່ນໄດ້ສະຫງົບລົງ ແລະ ກຳລັງຢູ່ພາຍໃຕ້ການສືບສວນສອບສວນ ” ທ່ານກ່າວຕື່ມວ່າ “ທະຫານລາດຕະເວນຂອງກຳລັງປະສົມໄດ້ກັບຄືນສູ່ຖານທັບ ” ສື່ມວນຊົນລັດຖະບານ ແລະ ທ້ອງຖິ່ນໄດ້ກ່າວວ່າ ຄົນນຶ່ງໄດ້ເສຍຊີວິດໃນການຍິງກັນ ໃນເຫດການດັ່ງກ່າວ ແລະ ວ່າເຮືອບິນຮົບ ສະຫະລັດ ໄດ້ທຳການໂຈມຕີທາງອາກາດຢ່າງໜ້ອຍນຶ່ງຄັ້ງ ລຸນຫຼັງການຍິງກັນນັ້ນ ແຕ່ພັນເອກ ແຄກກິນສ ໄດ້ກ່າວວ່າ “ບໍ່ໄດ້ມີການໂຈມຕີທາງອາກາດ” ໃນຂົງເຂດນັ້ນ